Here is a page extracted from Wikipedia that may contain CSS, HTML, and a lot of unformatted text.

Title: Romeu
Content: Romeu ye un antroponimo d'orichen latín y en a val d'Ebro esdevenió un apelliu común. Como palabra patrimonial y con femenín regular a suya forma femenina ye Romeua u Romeva. A suya etimolochía y significau orichinal son subchectos a polemica, pero as principals interpretacions se decantan por "qui fa pelegrinache a Roma", "qui fa una romería", "pelegrín" u simplament "habitant de Roma".

Variants 
"Romeu" deriva d'o latín ROMAEUS u ROMEUS. En os textos medievals s'escribiba Romeu en muitas ocasions. En os textos relativos a la Unión Aragonesa y en as actas d'as Corz d'Aragón trobamos muita chent celebre en ixos tiempos con o nombre "Romeu". Bi heba un procurador de Zaragoza dito Romeu de Berbebal. 

Manimenos en atros textos, talment por influencia d'a ortografía u a pronunciación castellana tamién s'escribiba Romeo, que ye a forma como huei se troba l'apelliu que en deriva. L'apelliu Romeo ye muito común en lugars como Pradejón (Riocha Baixa) y Escatrón (Ribera Baixa d'Ebro), y lo tien por eixemplo l'actriz escatronera Sara Mora Romeo.

Tampoco no ye mica estranio de veyer a forma romeo en textos navarros y aragoneses con o significau de pelegrín:

En l'aragonés d'as comunidatz aragonesas y o que s'escribiba en o Reino de Valencia, (ye dicir en o sud y o surueste de l'aria orichinal de l'aragonés), s'ha puesto documentar as formas Romeyo y Romeya, que s'orichinarían a partir d'a forma converchent con o castellano Romeo, y que podrían estar hipercorreccions.

En o "Libro d'a manifestación d'o morabetín d'as aldeyas d'a ciudat de Daroca", de 1373 figura chent con nombre Romeyo en Torre los Negros y en Las Cuevas de Portal Rubio, y en os contos quaternaus en Teruel y a Comunidat de Teruel en 1384-1387, tamién y mesmo como apelliu, estando visible a forma femenina Romeya. En os dos casos bi ha indicios que fuesen hipercorreccions, porque en o primer libro veyemos Soreyano ("Soriano"), y en o segundo Mareya ("María"). En caso de pronunciar-se realment a -y- epentetica, no se representa en a ortografía actual proposata por l'Academia de l'Aragonés y s'escribiría Romeo y Romea.

Referencias 

Antroponimos aragoneses masculins
Antroponimos d'orichen latino